**Ғаламшардың көркеюіне көмектесу**

Ауа райын аспанға, әр түрлі табиғат құбылыстарына қарап болжай білген ата-бабамыз «Сәуір болмай – тәуір болмас», деп бекер айтпаған. Сәуір айында басталған оқу жылының соңғы тоқсаны игі істермен басталды, яғни өскелең ұрпақты қоршаған ортаны аялауға, сақтауға үйрету мәселесі №4 жалпы білім беретін мектеп-интернатында мықтап қолға алынды. Туған өлкенің тарихы мен болашағына қызыққан мектебіміздің 6-7 сынып оқушылары жоспарға сәйкес, қаламыздың экологиялық мұражайына саяхатқа барды. Онда орталық Қазақстанда мекендейтін аңдар мен құстардың, өсімдіктердің түрлері бейнеленген суреттерді тамашалап, олардың жағдайымен танысты, орысша-қазақша атауларын оқып, білімдерін кеңейтті. Сондай-ақ, күнделікті қолданатын гигиеналық заттардың адам өміріне тигізер пайдасы мен зияны туралы да толық ақпаратқа ие болды.

Балаларға, бәрінен де, 1999 жылы ғарыштан құлап түскен Протон зымыраны өте қызықты болды. Көзбен көріп, қолмен ұстап, әр түрлі сұрақтарды жаудыра түсті. Ал, ядролық жарылыстардың салдарын көріп, өзгеше сезімге бөленді, ғаламшарды көркейту адамзаттың қолында екендігіне сенімдері арта түсті. Дана халқымыз «Жер – қазына, су - гауһар» демекші, жер асты байлыққа толы Қарағандымен кеңінен танысты. Еліміздің индустриялық картасына қарап, сегіз түрлі өндірістің жетеуі біздің өлкемізден шығатынын көргенде, оқушылардың бойын ерекше мақтаныш сезімі биледі. Өзге аймақтармен салыстырып, өз туған жерлерін жарыса мадақтай түсті.

Өңіріміздің негізгі байлығы көмірді өндірудің тәсілдерімен танысып, оның жақсы және жаман жақтарын білді. Қаламыздың қай аудандарында өндірістік орындары көптеп кездесетініне, олардың салдарына көз жеткізді. Шынайы техникалық бөлшектерді жан-жақты қарап, өмірге көзқарастары артты. Шетелдік саяхатшылар сақтауға қалдырған екі адамдық велосипед мұражайдың сәнін арттырып, көрермендерді өзіне тартып тұр. Оны көрген біздің білім алушылар велосипедтің қоршаған ортаға зиян келтірмейтіні, әлеуметтік және экономикалық жағынан азаматтарға тиімділігі туралы қызу пікір таласты. Экскурсиядан өте жоғары көңіл-күймен оралған жастар, бұдан былай үнемі табиғатқа пайда келтіретін сауапты істермен айналысуға бел буды. Алдағы уақытта көгалдандыру жұмыстарына белсенді қатысуға уәделесіп те алды.

Еліміздің болашағы – білімді және салауатты жастардың қолында емес пе?! Сондықтан, олардың туған өлкесі туралы жан-жақты мағлұмат алуына, білімдерін кеңейтіп, сананы арттыруына, туған жерінің экологиясымен танысуына мектеп әкімшілігі көлік берді, яғни аталған білім ордасында білім алушылардың басым бөлігі әлеуметтік жағдайы төмен отбасынан болғандықтан, тегін барып келді.

Жаңартылған білім бағдарламасына сәйкес жасалған жоспар бойынша қазақ тілі мен әдебиеті пәні мұғалімі Ташпулатова Ақмарал Унарбаевна, география пәнінің мұғалімі Писарьева Татьяна Николаевна екі арнаның басын біріктірді. Елбасымыз Нұрсұлтан Әбішұлы Назарбаев пен қазақтың ақыны Мағжан Жұмабаев «Мен жастарға сенемін» деп айтып, жастарға артқан үлкен сенімін ақтайтын Отансүйгіш жеткіншектердің өсіп келе жатқаны көңілді жадыратады.

Тоқсан ауыз сөздің тобықтай түйінін айтқанда, оқушылар көкейде жүрген көптеген әртүрлі сұрақтарға жауап тапты. Туған жердің табиғатын қорғау, оны өркендету әр азаматтың, жеткіншек жас бүлдіршіндердің, яғни өздерінің қолында екендігіне сенімдері нығайды. Туған өлкеміздің табиғатымен кеңінен танысып, қызықты оқиғалардың куәгері болды.

Ташпулатова Акмарал Унарбаевна

Қарағанды қаласы

№4 ЖББМИ

қазақ тілі мен әдебиеті

пәнінің мұғалімі





